**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO PRIEŽIŪROS TVARKOS APRAŠO PATVIRTINIMO**

2023 m. kovo 30 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos atsinaujinančių išteklių energetikos įstatymo 12 straipsnio 5 punktu, Lietuvos Respublikos energetikos ministro 2022 m. birželio 3 d. įsakymu Nr. 1-183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“ patvirtintų Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių 22 punktu, Plungės rajono savivaldybės taryba nusprendžia:

Patvirtinti Plungės rajono savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo priežiūros tvarkos aprašą (pridedama).

Savivaldybės meras

SUDERINTA:

Administracijos direktorius Mindaugas Kaunas

Vietos ūkio skyriaus vedėjas Arvydas Liutika

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Sprendimą rengė Vietos ūkio skyriaus vyr. specialistas Kazys Milierius

PATVIRTINTA

Plungės rajono savivaldybės tarybos 2023 m. kovo 30 d. sprendimu Nr. T1-

# 

**PLUNGĖS RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO PRIEŽIŪROS TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo priežiūros tvarkos aprašas (toliau – Aprašas) reglamentuoja Plungės rajono savivaldybės atsinaujinančių išteklių energijos naudojimo plėtros (iki 2030 m.) veiksmų plano (toliau – AIE planas) tvirtinimo ir įgyvendinimo priežiūros tvarką, jo vykdymą ir poveikio Plungės rajono savivaldybės (toliau − Savivaldybė) energetinei plėtrai vertinimą.

2. Šis Aprašas apibrėžia AIE plano įgyvendinimo institucinę struktūrą, įgyvendinimo darbų ciklą, įgyvendinimo rodiklių sistemą.

3. Apraše vartojamos sąvokos suprantamos taip, kaip jos apibrėžtos Lietuvos Respublikos atsinaujinančių išteklių energetikos įstatyme (toliau – Atsinaujinančių išteklių energetikos įstatymas), Lietuvos Respublikos alternatyviųjų degalų įstatyme, Lietuvos Respublikos vietos savivaldos įstatyme ir kituose teisės aktuose, reglamentuojančiuose atsinaujinančių išteklių energetikos veiklą.

4. Šis Aprašas parengtas vadovaujantis Lietuvos Respublikos atsinaujinančių išteklių energetikos įstatymu, Lietuvos Respublikos energetikos ministro 2022 m. birželio 3 d. įsakymu Nr. 1‑183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“ patvirtintomis Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklėmis (toliau – Taisyklės).

**II SKYRIUS**

**AIE PLANO PROJEKTO DERINIMAS IR TVIRTINIMAS**

5. Parengtas AIE plano projektas elektroninėmis ryšių priemonėmis (Word formatu) pateikiamas derinti Lietuvos Respublikos energetikos ministerijai (toliau – Energetikos ministerija).

6. Energetikos ministerija per 30 kalendorinių dienų nuo AIE plano projekto gavimo, įvertina, ar Savivaldybės pateiktas derinti AIE plano projektas atitinka teisės aktų nuostatas, ir priima vieną iš šių sprendimų (apie priimtą sprendimą Savivaldybė informuojama raštu):

6.1. suderinti AIE plano projektą;

6.2. siūlyti Savivaldybei tikslinti AIE plano projektą pagal raštu pateiktas pastabas.

7. Savivaldybė, gavusi Energetikos ministerijos raštą, kuriame nurodoma tikslinti AIE plano projektą, per 30 kalendorinių dienų nuo rašto gavimo dienos turi elektroninių ryšių priemonėmis pateikti patikslintą AIE plano projektą, atitinkantį teisės aktų reikalavimus.

8. Energetikos ministerija pakartotinai įvertina, ar pateiktas patikslintas AIE plano projektas atitinka teisės aktų nuostatas ir priima vieną iš Aprašo 6 punkte nurodytų sprendimų.

9. Energetikos ministerija Aprašo 6 punkte nurodytą terminą gali pratęsti papildomam 30 kalendorinių dienų laikotarpiui, apie tai raštu informavusi Savivaldybę.

10. Savivaldybė gali raštu kreiptis į Energetikos ministeriją, prašydama pratęsti Aprašo 7 punkte nurodytą terminą papildomam 30 kalendorinių dienų laikotarpiui.

11. Su Energetikos ministerija suderintas AIE planas teikiamas tvirtinti Savivaldybės tarybai.

**III SKYRIUS**

**AIE PLANO ĮGYVENDINIMO PRIEŽIŪROS INSTITUCINĖ STRUKTŪRA**

12. AIE plano įgyvendinimo priežiūros institucinę struktūrą sudaro trys lygmenys: politinis, administracinis ir visuomenės. Siekiant užtikrinti palankias sąlygas valdžios, visuomenės ir verslo tarpusavio bendradarbiavimui, politinis ir administracinis lygmenys planavimo procese gali būti papildomi suinteresuotomis šalimis ar visuomenės atstovais.

13. Politinio, administracinio ir visuomenės lygmenų institucijų funkcijos įgyvendinant AIE planą:

13.1. Plungės rajono savivaldybės taryba (politinis lygmuo):

13.1.1. priima su AIE plano įgyvendinimu, priežiūra ir koregavimu susijusius sprendimus;

13.1.2. priima sprendimus dėl Savivaldybės biudžeto ir kitų finansinių šaltinių, reikalingų AIE planui įgyvendinti;

13.1.3. svarsto su AIE plano rengimu, įgyvendinimu, priežiūra ir koregavimu susijusius Savivaldybės tarybai teikiamų sprendimų projektus.

13.2. Administracinis lygmuo:

13.2.1. Savivaldybės administracijos direktorius organizuoja AIE plano įgyvendinimą ir jo stebėseną, grindžiamą suplanuotų rodiklių bei vertinimo kriterijų pasiekimo analize. Stebėsena vykdoma taip, kad būtų galima laiku nustatyti AIE plano įgyvendinimo problemas ir priimti reikiamus sprendimus.

13.2.2. Savivaldybės administracijos Vietos ūkio skyrius administruoja atsinaujinančių išteklių energijos naudojimo plėtros priežiūrą Savivaldybėje ir siekia, kad energijos gamybai būtų naudojami atsinaujinantys energijos ištekliai.

13.2.3. Savivaldybės administracijos Vietos ūkio skyrius apibendrina ir susistemina kitų administracijos struktūrinių padalinių, biudžetinių įstaigų bei kitų visuomeninių įstaigų ar visuomenės atstovų pateiktus pasiūlymus dėl AIE plano įgyvendinimo, priežiūros ar koregavimo, rengia AIE plano įgyvendinimo ataskaitas ir skelbia pasiektus rezultatus.

13.3. Visuomenės lygmuo:

13.3.1. Suinteresuotosios šalys pagal kompetenciją teikia informaciją ir pasiūlymus Savivaldybės administracijai dėl AIE plano įgyvendinimo, koregavimo ir ataskaitų.

**IV SKYRIUS**

**AIE PLANO VYKDYMAS, STEBĖSENA, KOREGAVIMAS, VIEŠINIMAS**

14. Savivaldybės tarybos patvirtintas planas skelbiamas Savivaldybės interneto svetainėje.

15. Savivaldybės administracija, atlikusi AIE plano įgyvendinimo rezultatų vertinimą Savivaldybės interneto svetainėje skelbia šią informaciją:

15.1. patvirtintas priemones, kuriomis Savivaldybė siekia tikslų atsinaujinančių išteklių energetikos srityje, įskaitant informaciją apie Savivaldybės tarybos priimtus sprendimus dėl šilumos ir vėsumos energijos gamybos iš atsinaujinančių energijos išteklių pajėgumų plėtros, vadovaujantis Savivaldybės šilumos ūkio specialiojo plano nuostatomis, nurodant priemonių įgyvendinimo metus, rezultatus ir priemonėms įgyvendinti reikalingą biudžetą, kai jie buvo nurodyti;

15.2. atsinaujinančių energijos išteklių dalies elektros energijos bei šilumos ir vėsumos sektoriuje didinimo priemones, nurodant šių priemonių įgyvendinimo metus, rezultatus ir šioms priemonėms įgyvendinti reikalingą biudžetą;

15.3. alternatyviųjų degalų dalies transporto sektoriuje didinimo priemones (šių priemonių įgyvendinimo metus, rezultatus ir šioms priemonėms įgyvendinti reikalingą biudžetą), kuriomis:

15.3.1. didinamas alternatyviųjų degalų naudojimas viešajame transporte, skirtame keleiviams vežti;

15.3.2. kuriama infrastruktūra, reikalinga alternatyviuosius degalus naudojančių transporto priemonių plėtrai;

15.3.3. kitas priemones, kuriomis didinama alternatyviųjų degalų dalis palyginti su transporto sektoriaus galutiniu energijos suvartojimu;

15.4 planuojamas atsinaujinančių energijos išteklių naudojimo pastatuose didinimo priemones (nurodoma priemonės įgyvendinimo metai, pastatų paskirtis, rezultatas (įdiegtų įrenginių / technologijų galingumas), priemonėms įgyvendinti reikalingas biudžetas);

15.5. Savivaldybėje taikomas ir planuojamas taikyti informavimo priemones, kuriose bus pateikiama informacija apie:

15.5.1. rengiamas ir įgyvendinamas visuomenės informavimo ir sąmoningumo ugdymo priemones, teikiamas konsultacijas, rengiamas švietimo programas bei organizuojamas socialines (informacijos viešinimo) kampanijas apie atsinaujinančių energijos išteklių plėtros ir naudojimo praktines galimybes ir naudą ir apie skirtingų transporto sektoriuje naudojamų alternatyviųjų degalų ir atsinaujinančių energijos išteklių bei jų infrastruktūros prieinamumą, plėtrą ir naudą aplinkai;

15.5.2. pagal kompetenciją rengiamą, teikiamą ir viešai skelbiamą informaciją apie paramos schemas, taikomas atsinaujinančių energijos išteklių naudojimui ir gamybai;

15.5.3. pagal kompetenciją rengiamą, teikiamą ir viešai skelbiamą informaciją apie leidimų, licencijų ar atestatų išdavimo tvarką, sertifikavimo paraiškų, susijusių su atsinaujinančių išteklių energijos gamybos įrenginiais, nagrinėjimo tvarką ir apie pareiškėjams teikiamą pagalbą;

15.5.4. kitas Savivaldybės taikomos informavimo priemones.

15.6. esamos situacijos elektros energetikos bei šilumos ir vėsumos sektoriuose įvertinimas (duomenys pateikiami už praėjusius kalendorinius metus) pateikiant:

15.6.1. duomenis apie energijos gamybą ir suvartojimą Savivaldybėje;

15.6.2. duomenis apie Savivaldybėje veikiančius ir planuojamus statyti atsinaujinančių išteklių energiją naudojančius energijos gamybos įrenginius, išskyrus Aprašo 16.6.3 papunktyje nurodytų subjektų duomenis, jų suminę įrengtąją galią, naudojamus energijos išteklius, taip pat duomenis apie atliekinės šilumos panaudojimą;

15.6.3. duomenis apie Savivaldybėje esančius elektros energiją gaminančius vartotojus (toliau – gaminantis vartotojas) ir atsinaujinančių išteklių energijos bendrijas bei su tuo susijusią informaciją (gaminančių vartotojų tipus (fiziniai asmenys, juridiniai asmenys, nutolę elektros energiją gaminantys vartotojai ir kt.), elektrinių įrengtąją galią, pagamintos elektros energijos kiekį pagal kiekvieną gaminančio vartotojo tipą ir kt.);

15.6.4. duomenis apie Savivaldybėje iš atsinaujinančių energijos išteklių pagamintą energijos kiekį, išskyrus kiekį, pagamintą Taisyklių 16.6.3 papunktyje nurodytų subjektų;

15.6.5. atsinaujinančių energijos išteklių dalį elektros energijos bei šilumos ir vėsumos sektoriuje palyginti su Savivaldybės bendruoju galutiniu energijos suvartojimu elektros energijos bei šilumos ir vėsumos sektoriuje.

15.6.6. Savivaldybei nuosavybės teise priklausančius žemės sklypus ir pastatus, kuriuose gali būti statomi ar įrengiami atsinaujinančių išteklių energijos bendrijos ar kitų asmenų energijos gamybos įrenginiai;

15.6.7. kitą, Savivaldybės manymu, aktualią informaciją.

15.7. esamos situacijos transporto sektoriuje įvertinimas (duomenys pateikiami už praėjusius kalendorinius metus), pateikiant:

15.7.1. duomenis apie Savivaldybės teritorijoje įrengtas elektromobilių įkrovimo prieigas (viešąsias ir pusiau viešąsias), nurodant jų skaičių, bei kiek iš jų yra didesnės nei 49 kW perduodamos elektrinės galios;

15.7.2. duomenis apie Savivaldybės sukurtą infrastruktūrą, reikalingą alternatyviuosius degalus naudojančių transporto priemonių plėtrai (informacija pateikiama apie suslėgtų ir suskystintų gamtinių dujų, biodujų ir (ar) vandenilio dujų pildymo punktus bei jų skaičių);

15.7.3. duomenis apie Savivaldybėje naudojamą viešąjį transportą keleiviams vežti (nurodomas jų skaičius, kategorija, klasė ir transporto priemonėse naudojama energijos rūšis);

15.7.4. kitą, Savivaldybės administracijos manymu, aktualią informaciją;

15.8. AIE plane nurodytų priemonių įgyvendinimo pažangą.

16. Už Plano įgyvendinimą atsakingos Plano priemonių plane nurodytos institucijos.

17. Plano įgyvendinimo stebėseną atlieka Savivaldybės administracijos Vietos ūkio skyrius.

18. Savivaldybės administracija ne rečiau kaip kas dvejus metus iki rugpjūčio 31 dienos, skaičiuojant nuo 2023 metų, savo interneto svetainėje viešai skelbia informaciją apie praėjusių dvejų kalendorinių metų Plano įgyvendinimo rezultatus bei teikia Savivaldybės tarybos komitetams aptarimui.

19. Savivaldybės administracija ne rečiau kaip kas ketverius metus iki rugpjūčio 31 dienos, skaičiuojant nuo 2023 metų, vertina Planų įgyvendinimo pažangą ir teikia Savivaldybės tarybos komitetams aptarimui.

20. Plano įgyvendinimo rezultatai skelbiami Savivaldybės administracijos interneto svetainėje [www.plunge.lt](http://www.plunge.lt).

**V SKYRIUS**

**BAIGIAMOSIOS NUOSTATOS**

21. Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plungės rajono savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo priežiūros tvarkos aprašo priedas

**AIE** **PLANO ĮGYVENDINIMO/PAŽANGOS ATASKAITA**

\_\_\_\_\_\_\_\_\_\_\_\_\_\_\_

*(ataskaitos parengimo data)*

I. Ataskaitinis laikotarpis (metai):

II. Suvestinė informacija:

|  |  |
| --- | --- |
| Per ataskaitinį laikotarpį vykdytų priemonių skaičius (vnt.) |  |
| Ataskaitinio laikotarpio finansinis vertinimas:  – panaudota lėšų (tūkst. Eur) |  |

III. Kita svarbi informacija:

|  |
| --- |
| *Gali būti pateikiama papildoma informacija apie ataskaitinį laikotarpį arba gaires kitam ataskaitiniam laikotarpiui, pvz.:*   * *dažniausiai pasitaikiusios problemos ir jų sprendimų būdai;* * *pasiūlymai dėl rizikos, projektų/ priemonių valdymo.* |

IV. Pagrindiniai atlikti darbai:

|  |  |  |  |  |  |
| --- | --- | --- | --- | --- | --- |
| Eil. Nr. | Priemonės pavadinimas | Atlikti darbai / įgyvendinti projektai | Pasiekti rodikliai | Įgyvendinimo vertinimas | Atsakinga institucija |
| 1 | 2 | 3 | 4 | 5 | 6 |
|  |  |  |  | neįgyvendinta  dalinai įgyvendinta  įgyvendinta |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIETOS ŪKIO SKYRIUS

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO PRIEŽIŪROS TVARKOS APRAŠO PATVIRTINIMO“**

2023 m. kovo 13 d.

Plungė

1. **Sprendimo projekto esmė, tikslai ir uždaviniai, problemos esmė.**

Šio sprendimo tikslas yra patvirtinti Plungės rajono savivaldybės atsinaujinančių išteklių energijos naudojimo plėtros veiksmų plano iki 2030 metų tvirtinimo ir įgyvendinimo tvarkos aprašą, kuris yra privalomas.

1. **Kaip šiuo metu yra sprendžiami projekte aptarti klausimai.**

Lietuvos Respublikos atsinaujinančių išteklių energetikos įstatymo 12 straipsnio 1 punktu savivaldybės rengia ir, suderinusios su Vyriausybe ar jos įgaliota institucija, tvirtina ir įgyvendina atsinaujinančių išteklių energijos naudojimo plėtros veiksmų planus. Lietuvos Respublikos energetikos ministras 2022 m. birželio 3 d. įsakymo Nr. 1-183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“ 1 punktu patvirtino Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisykles (toliau – Taisyklės). Taisyklių 9 punkte nurodyta, kad savivaldybės Taisyklių nustatyta tvarka rengia, su Energetikos ministerija derina ir tikslina plano projektą; tvirtina su Energetikos ministerija suderintą plano projektą, jį viešai skelbia savo interneto svetainėje ir įgyvendina; ne rečiau kaip kas dvejus metus iki rugpjūčio 31 dienos, skaičiuojant nuo 2021 metų, savo interneto svetainėje viešai skelbia informaciją apie praėjusių dvejų kalendorinių metų plano įgyvendinimo rezultatus; ne rečiau kaip kas ketverius metus iki rugpjūčio 31 dienos, skaičiuojant nuo 2021 metų, vertina planų įgyvendinimo pažangą. Taisyklių 22 punkte nustatyta, kad savivaldybės planus tvirtina ir įgyvendina vadovaudamosi savivaldybių tarybų nustatyta tvarka.

**3. Kodėl būtina priimti sprendimą, kokių pozityvių rezultatų laukiama.**

Plungės rajono savivaldybės AIE planas yra suderintas su LR energetikos ministerija bei patvirtintas Savivaldybės tarybos 2022 m. gruodžio 22 d. sprendimu Nr. T1-272, o priėmus šį sprendimo projektą, bus užtikrinama AIE plano įgyvendinimo priežiūra, ataskaitų rengimas ir viešinimas, kaip tai numato Taisyklės.

**4.Siūlomos teisinio reguliavimo nuostatos.**

AIE planai yra privalomi visoms savivaldybėms nustatytam laikotarpiui, t. y. nuo 2021–2022 m. iki 2030 m. Patvirtintame AIE plane, Savivaldybė sieks numatytų tikslų, kur pagrindinis tikslas – iki 2030 m. pasiekti 58,6 % atsinaujinančių išteklių galutiniame energijos suvartojime. Priėmus šį sprendimo projektą būtų vykdoma patvirtinto AIE plano priežiūra-stebėsena pagrindiniam tikslui pasiekti.

**5. Pateikti skaičiavimus, išlaidų sąmatas, nurodyti finansavimo šaltinius.**

AIE plano vykdymo priežiūra, stebėsena, viešinimas bus vykdomas Savivaldybės administracijos Vietos ūkio skyriaus, tad jokių lėšų pateiktam sprendimo projektui įgyvendinti nereikės.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.**

Nereikės.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.**

Korupcijos pasireiškimo tikimybių nėra, vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Projektas parengtas Savivaldybės administracijos Vietos ūkio skyriaus iniciatyva, vykdant Vyriausybės atstovo Telšių apskrityje 2023 m. vasario 15 d. reikalavimą Nr. S5-24(5,5Mr) „Dėl reikalavimo įvykdymo“.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Priėmus sprendimo projektą, patvirtinto AIE plano įgyvendinimo ir priežiūros aprašas teikiamas-supažindinamas su Vietos ūkio skyriaus specialistais bei su visomis institucijomis, bendrovėmis, Savivaldybės įmonėmis/įstaigomis, kurios turi prisidėti prie AIE plano įgyvendinimo.

Visa plano priežiūros-įgyvendinimo eiga skelbiama Savivaldybės interneto svetainėje.

**11. Kita svarbi informacija** Už priimtą sprendimo projekto vykdymą atsakingas Plungės r. savivaldybės administracijos Vietos ūkio skyrius.

**12. Numatomo teisinio reguliavimo poveikio vertinimas (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo**  **rezultatai** | |
| **Teigiamas poveikis** | **Neigiamas poveikis** |
| *Ekonomikai* | *nenumatoma* | *nenumatoma* |
| *Finansams* | *nenumatoma* | *nenumatoma* |
| *Socialinei aplinkai* | *nenumatoma* | *nenumatoma* |
| *Viešajam administravimui* | *mažinama oro tarša* | *nenumatoma* |
| *Teisinei sistemai* | *nenumatoma* | *nenumatoma* |
| *Kriminogeninei situacijai* | *nenumatoma* | *nenumatoma* |
| *Aplinkai* | *mažinamas CO2 dujų išmetimas į aplinką* | *nenumatoma* |
| *Administracinei naštai* | *nenumatoma* | *nenumatoma* |
| *Regiono plėtrai* | *nenumatoma* | *nenumatoma* |
| *Kitoms sritims, asmenims* | *nenumatoma* | *nenumatoma* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjas

Vietos ūkio skyriaus vyr. specialistas Kazys Milierius